《祛惑》
清代·戚学标

文章出真性，忠孝为之原。置此而不讲，藻帨徒纷繁。

临汝有才子，二十声腾骞。少年志易满，不惜逾短垣。

一旦凤池夺，仍有当路援。出入芙蓉府，谢去州县烦。

非吏亦非隐，车马填其门。园亭恣游宴，姬侍供盘飧。

晚益自任诞，夥颐为大言。名教有乐地，渠欲一力翻。

人品不足齿，诗文亦何论。况观所论著，无一究根源。

胭脂遮俗眼，尽如古井眢。风一而劝百，不觉入其樊。

欲举其人书，拉杂尽烧燔。一扫轻薄习，得见古道敦。

淫邪义当辟，杨墨非有冤。

作者简介：（1742—1825）浙江太平人，字鹤泉，一字翰芳。乾隆四十五年进士，官河南涉县知县。与上官龃龉，改宁波教授，未几归。曾馆于曲阜孔氏，尽读其藏书。精考證，有《汉学谐声》、《鹤泉文钞》等。